ΓΡΑΠΤΗ ΕΡΩΤΗΣΗ E-0099/98 υποβολή: Umberto Bossi (NI) προς το Συμβούλιο (30 Iανουαρίου 1998)

Θέμα: Μέτρα κατά της λαθρομετανάστευσης στην Ευρώπη

Στην Ιταλία, η έκτακτη κατάσταση που προκλήθηκε από τη μετανάστευση Αλβανών προκάλεσε έντονες συζητήσεις, που συχνά δεν είχαν καμία αξία ενώ αποτέλεσαν αντικείμενο άκρατης εκμετάλλευσης. Το θέμα τέθηκε και πάλι με έμφαση αυτές τις ημέρες, λόγω της ανάλογης κατάστασης που έχει δημιουργηθεί με τους Κούρδους. Σύμφωνα με διεθνείς πηγές, στις ακτές της Απουλίας καταφθάνουν χιλιάδες Κούρδοι, που υφίστανται διώξεις στα εδάφη τους από την Τουρκία και το Ιράκ, με αποτέλεσμα να έχει διαμορφωθεί μια πολύ κρίσιμη κατάσταση, τόσο από υγειονομική άποψη, όσο και από άποψη δημόσιας τάξης.

Σύμφωνα με τα επίσημα στοιχεία, η εγκληματικότητα (κυρίως στις μεγαλουπόλεις και στην αντίστοιχη ενδοχώρα της Βόρειας Ιταλίας) έχει σημειώσει ανησυχητική αύξηση, ακριβώς λόγω της απίστευτης οργάνωσης του αλβανικού υποκόσμου (εκμετάλλευση της πορνείας και διακίνηση ναρκωτικών). Σε διάστημα ενός έτους και κάτι, οι Αλβανοί, λαθρομετανάστες και μη, οικοδόμησαν μια αληθινή αυτοκρατορία αφιερωμένη στο έγκλημα.

Η καταστροφική ιταλική νομοθεσία σχετικά με την εξωκοινοτική μετανάστευση («νόμος Martelli») επιτρέπει στους λαθρομετανάστες να παραμένουν επί δεκαπενθήμερο στο έδαφος της Ιταλίας, πριν το εγκαταλείψουν με τη θέλησή τους. Είναι προφανές ότι οι κανονισμοί αυτοί ευνοούν τη διέλευση λαθρομεταστών που κατευθύνονται σε άλλα ευρωπαϊκά κράτη (κυρίως στη Γερμανία, τη Γαλλία και την Αυστρία).

Σκοπεύει το Συμβούλιο να αναλάβει συγκεκριμένη δράση ώστε η Τουρκία, με την οποία διενεργούνται διαπραγματεύσεις για την ένταξή της στην Ευρωπαϊκή Ενωση, να παύσει τις παραβιάσεις των ανθρωπίνων δικαιωμάτων εις βάρος του κουρδικού λαού;

Σκοπεύει το Συμβούλιο να υιοθετήσει νομοθετικά μέτρα με στόχο την αποθάρρυνση των εξωκοινοτικών λαθρομεταναστών που σχεδιάζουν να εγκατασταθούν στο ευρωπαϊκό έδαφος; Δεν κρίνει το Συμβούλιο ότι τα κράτη μέλη θα πρέπει να αναπροσαρμόσουν τη νομοθεσία τους ώστε να δέχονται μόνο τους εξωκοινοτικούς στους οποίους είναι σε θέση να προσφέρουν νόμιμη απασχόληση, συνθήκες αξιοπρεπούς διαβίωσης και κατάλληλες κοινωνικές υπηρεσίες;

Τι προτίθεται να πράξει το Συμβούλιο για να αναχαιτίσει την εξάπλωση στην Ευρώπη εγκληματικών οργανώσεων που προέρχονται από τρίτες χώρες;

Απάντηση (7 Μαρτίου 1998)

Η Ευρωπαϊκή Ένωση αποδίδει ιδιαίτερη σημασία στον σεβασμό των ανθρωπίνων δικαιωμάτων και των θεμελιωδών ελευθεριών. Η προώθηση των ανθρωπίνων δικαιωμάτων θεωρείται βασικός στόχος στα πλαίσια του διαλόγου και της συνεργασίας μεταξύ της ΕΕ και της Τουρκίας.

Όσον αφορά τα μέτρα που έλαβε το Συμβούλιο για την αποθάρρυνση της λαθρομετανάστευσης, ο αξιότιμος κ. βουλευτής παραπέμπεται στην απάντηση του Συμβουλίου στη γραπτή ερώτηση αριθ. Ε-3773/97.

Έχουν εγκριθεί αρκετές πράξεις όσον αφορά τους όρους εισδοχής υπηκόων τρίτων χωρών στο έδαφος των κρατών μελών. Οι αρμόδιοι σε θέματα μετανάστευσης Υπουργοί, κατά τη σύνοδό τους στην Κοπεγχάγη την 1η Ιουνίου 1993, ενέκριναν ψήφισμα για την εναρμόνιση των εθνικών πολιτικών όσον αφορά την επανένωση οικογενειών. Στη συνέχεια, το Συμβούλιο ενέκρινε τα εξής ψηφίσματα:

- Ψήφισμα του Συμβουλίου, της 20ής Ιουνίου 1994, για τον περιορισμό της εισδοχής υπηκόων τρίτων χωρών στο έδαφος των κρατών μελών προς ανάληψη εργασίας (ΕΕ C 274 της 19.9.1996, σ. 3),

- Ψήφισμα του Συμβουλίου, της 30ής Νοεμβρίου 1994, σχετικά με τους περιορισμούς της εισδοχής υπηκόων τρίτων χωρών στο έδαφος των κρατών μελών για την άσκηση ανεξάρτητης επαγγελματικής δραστηριότητας (ΕΕ C 274 της 19.9.1996, σ. 7), και

- Ψήφισμα του Συμβουλίου, της 30ής Νοεμβρίου 1994, σχετικά με την εισδοχή υπηκόων τρίτων χωρών στο έδαφος των κρατών μελών της Ευρωπαϊκής Ένωσης για λόγους σπουδών (ΕΕ C 274 της 19.9.1996, σ. 10).

Το Συμβούλιο παρακολουθεί τακτικά την εφαρμογή των πράξεων αυτών από τα κράτη μέλη σύμφωνα με την απόφαση του Συμβουλίου της 22ας Δεκεμβρίου 1995 για τον έλεγχο της εφαρμογής των πράξεων που έχουν ήδη εγκριθεί και αφορούν την εισδοχή υπηκόων τρίτων χωρών (ΕΕ C 11 της 16.1.1995, σ. 1).

Εξάλλου, το θέμα αυτό αποτελεί αντικείμενο πρότασης της Επιτροπής όσον αφορά πράξη του Συμβουλίου για την κατάρτιση της σύμβασης σχετικά με τους κανόνες αποδοχής των υπηκόων τρίτων χωρών στα κράτη μέλη (ΕΕ C 337 της 7.11.1997, σ. 9) η οποία εξετάζεται, επί του παρόντος, από την αρμόδια ομάδα εργασίας του Συμβουλίου.

Τέλος, το Συμβούλιο γνωρίζει ότι, σε μεγάλο βαθμό, πίσω από τον σχεδιασμό και τη διευκόλυνση της λαθρομετανάστευσης ευρίσκονται μεσάζοντες οργανωμένων δικτύων, ιδίως όσον αφορά την πρόσφατη συρροή μεταναστών από το Ιράκ και τη γύρω περιοχή στα οποία αναφέρεται ο αξιότιμος κ. βουλευτής στην ερώτησή του. Για τον λόγο αυτό, το Συμβούλιο θεωρεί ότι η αντιμετώπιση της λαθρομετανάστευσης αποτελεί αποτελεσματικό μέσο πρόληψης της εξάπλωσης των εγκληματικών οργανώσεων από τρίτες χώρες στην Ευρώπη. Στο σημείο αυτό, ας αναφερθεί το σχέδιο δράσης της ΕΕ το οποίο εγκρίθηκε από το Συμβούλιο στις 26 Ιανουαρίου 1998, για την αντιμετώπιση της πρόσφατης συρροής μεταναστών από το Ιράκ και τη γύρω περιοχή. Το Σχέδιο Δράσης καλύπτει διάφορες πτυχές αναφορικά με τη συρροή αυτή. Περιλαμβάνει, ειδικότερα στοιχεία τα οποία αποσκοπούν, αφενός, στη συλλογή, ανάλυση και καταγραφή όλων των διαθέσιμων πληροφοριών για τη συμμετοχή του οργανωμένου εγκλήματος στα δίκτυα λαθρομετανάστευσης και αφετέρου στον εντοπισμό κάθε σχέσης με άλλους τομείς του διεθνικού οργανωμένου εγκλήματος στους οποίους είναι ενδεχόμενο να ενέχονται οι συγκεκριμένες ομάδες.